Við undirbúning að Galdrasýningu á Ströndum varð aðstandendum fljótt ljóst að fyrir lágu ákaflega litlar upplýsingar um ýmsar hliðar galdramála . Fyrri tíðar fræðimenn höfðu einkum haft hugann við stjórnmálasöguna , mál sem komu fyrir alþingi og þau sem tengdust lærðum og ættstórum sautjándu aldar mönnum . Lítið fór fyrir upplýsingum um lífskjör og viðhorf almennings . Langflestir þeirra sem ákærðir voru fyrir galdra voru af lægstu stéttum landsins og þótt einstaka yfirstéttarmaður væri ákærður er ekki vitað til þess að neinn þeirra hafi verið brenndur eða hýddur eins og algengt var um almúgafólkið . Galdrasýningin í Kotbýli kuklarans sýnir hvernig þetta fólk bjó , hver hugarheimur þess var og til hvaða ráða það greip í lífsbaráttunni .